Էռնեստ Չարլզ Ջոնս

Էռնեստ Չարլզ Ջոնս, (Ernest Charles Jones, ), անգլիական և միջազգային բանվորական շարժման գործիչ, հրապարակախոս, գրող։ Ծագումով ազնվական։

1846 թվականի սկզբին հարել է չարտիստական շարժմանը, դարձել է նրա ձախ՝ հեղափոխական թևի առաջնորդներից։ Կ․ Մարքսի բնորոշմամբ Ջոնսը եղել է «չարտիզմի առավել օժտված, հետևողական և եռանդուն ներկայացուցիչը»։ Ակտիվորեն մասնակցել է Կոմունիստների միության գործունեությանը։ Ջոնսի աշխարհայացքի ձևավորման գործում մեծ դեր է խաղացել նրա մտերմությունը Կ․ Մարքսի և Ֆ․ Էնգելսի հետ։ 1850-ական թթ․ Ջոնսը պայքարել է չարտիզմի վերածնման (սոցիալիստական հիմքի վրա) համար։ Իր հրատարակած պարբերականներում «Նոութս թու դը փիփլ» («Notes to the People», 1851—1852), «Փիփլզ փեյփըր» («Peopel’s Paper», 1852—1858) պրոպագանդել է գիտական կոմունիզմի և պրոլետարական ինտերնացիոնալիզմի, բանվորների քաղ․ և տնտ․ պայքարը զուգակցելու գաղափարները։ Հանդես է եկել Հնդկաստանում, Իռլանդիայում և այլուր անգլ․ գաղութային տիրապետության դեմ։ Մասնակցել է 1-ին Ինտերնացիոնալի գործունեությանը։

40-ական թթ․ գրել է «Չարտիստական բանաստեղծություններ» ժողովածուն, «Թագավորի խոստովանությունը», «Վեպ ժողովրդի մասին» վեպերը, «Նոր աշխարհ» պոեմը և այլն։

Ծանոթագրություններ 

Անգլիացի գրողներ
Անգլիացի բանաստեղծներ
Փաստաբաններ
Անգլիացի հրապարակախոսներ
19-րդ դարի բանաստեղծներ